Koste van data sal vanjaar verminder, sê minister | Maroela Media
Ebrahim Patel, minister van ekonomiese ontwikkeling, het vroeër vandeesweek in die parlement in Kaapstad gesê die regering sal vanjaar spesiale aandag daaraan gee om die koste van data te verminder.
Patel het gesê Suid-Afrika gaan binnekort sy vierde industriële revolusie beleef – en dat die regering strategieë rakende dié revolusie sal afhandel om sy vennootskappe met universiteite, navorsingsinstellings en die privaat sektor verder uit te brei.
Volgens sy toespraak, waarin hy onder meer ook gepraat het oor die migrasie van analoog-televisieuitsendings na digitale uitsendings, sal die prys van data daal wanneer die Mededingingskommissie se markondersoek afgehandel is.
"Die digitale ekonomie sal 'n belangrike dryfkrag agter die vierde industriële revolusie wees. Dit sal dus die regering se prioriteit wees om die koste van data vanjaar af te bring," het hy gesê.
Die kommissie het verlede jaar in opdrag van die nasionale tesourie 'n ondersoek van stapel gestuur om onder meer te bepaal wat die hoë koste van data veroorsaak en hoe die regering dié pryse weer kan verminder.
Die kommissie sal ook die prys van data in Suid-Afrika met dié van ander lande vergelyk en kyk of die diensverskaffing aan die gemiddelde standaarde voldoen. Om sodoende die ondersoek af te handel sal die studie onder meer strukturele, gedrags- en regulatoriese faktore in ag neem wat mededinging of prys beïnvloed.
Die nasionale tesourie het onder meer ook opdrag gegee dat die kommissie ondersoek instel om te bepaal of verbruikers "uitgebuit" word.
Patel het gesê hoë datapryse raak die ekonomie indirek in die sin dat ondernemings in Suid-Afrika toenemend meer op tegnologie begin steun.
Die uitslag van die Mededingingskommissie se markondersoek sal in Augustus vanjaar bekend gemaak word.
Ek wil hê daar moet vir my gesê word as ek 1Gig data gekoop het dan kan ek gebruik tot dit op is en nie vir my beperk dat ek dit in 'n sekere tyd moet opgebruik nie. Dit is diefstal. Wat sal gebeur as mense 'n x liter brandstof gebruik maar hulle gaan gepenaliseer word as ulle dit nie binne sekere tyd opgebruik nie?
Data koste moet ingrypend verminder, selfoon maatskappy en data verkopers maak baie geld uit verbruikers. Sodra jy 'n selfoon program oopmaak wat op data werk is dit soos 'n klomp brommers wat op vrot vleis neerdaal, elkeen wil sy kwota kry. Die effektiewe waarde vir die inligting wat jy aanvra is 'n klein gedeelte van die data verbruik. Die res van die data gaan vir sagteware wat in die agtergrond hardloop wat vir die verbruiker van geen nut is. Groot besighede het "fibre" verbinding waarop heelwat rekenaars werk teen die beste spoed, tariewe is R800pm uncapped. Ons gesin is afhandlik… Lees meer »
Jy is heeltemal reg. Dit is niks minder as roof nie.
En wie maak geld as jy op Wi-Fi ingestel is? Ek het 24 uur Wi-Fi tuis en my kantoor is net oor die straat waar ek ook 24 uur Wi-Fi het. Geen data gebruiker dus behalwe weg vanaf die huis wanneer ek wel op data aanwesig is.